**ศักยภาพการพยาบาลภาคสนาม รุ่น 129
ของ วิทยาลัยพยาบาลตำรวจ โรงพยาบาลตำรวจ**

**Potential of Field Nursing Course, Class 129
of the Police Nursing College, Police General Hospital.**

**ส.ต.ท.หญิงนริศรา ยุทธแสน1**

**พ.ต.อ. ดร. การุณย์ บัวเผื่อน2**

**บทคัดย่อ**

 งานวิจัยเชิงคุณภาพนี้ มีวัตถุประสงค์ 1) เพื่อศึกษาศักยภาพการพยาบาลสนาม
รุ่น 129 วิทยาลัยพยาบาลตำรวจ ในด้านความรู้ ทักษะ คุณลักษณะ และพฤติกรรมการปฏิบัติงานของพยาบาลสนาม 2) เพื่อหาข้อเสนอแนะแนวทางปรับปรุงและพัฒนาศักยภาพการพยาบาลสนาม ให้มีประสิทธิภาพและคุณภาพอย่างต่อเนื่อง ผู้ให้ข้อมูลที่สำคัญ ได้แก่ ข้าราชการตำรวจที่ผ่านการอบรม จำนวน 10 คน แล้วทำการจัดหมวดหมู่ข้อมูล เพื่อการวิเคราะห์และสังเคราะห์โดยวิธีการพรรณนา วิเคราะห์พบว่า ภายหลังการฝึกอบรม พยาบาลสนาม รุ่น 129 มีศักยภาพและความพร้อมให้บริการการพยาบาลสนามแก่บุคคลทั่วไป ในด้านความรู้ มีความรู้ความเข้าใจในหลักการ วิธีปฏิบัติงาน และบทบาทหน้าที่ของพยาบาลสนาม ด้านทักษะการปฏิบัติงาน สามารถปฏิบัติงานพยาบาลที่ไม่ซับซ้อน และสามารถปฏิบัติงานการพยาบาลเฉพาะทางได้ ด้านคุณลักษณะในการปฏิบัติงาน มีความรับผิดชอบในหน้าที่ ปฏิบัติงานภายใต้หลักจรรยาบรรณวิชาชีพ และด้านพฤติกรรมการปฏิบัติงาน มีพฤติกรรมที่พยาบาลสนามพึงมี เช่น ภาวะผู้นำที่มุ่งมั่น ตั้งใจการปฏิบัติงาน ใฝ่รู้และพัฒนาตนอยู่เสมอ ส่วนปัญหาคือ ระยะเวลาในการฝึกอบรมภาคปฏิบัติค่อนข้างสั้นเมื่อเทียบกับงานพยาบาลสนามที่ต้องปฏิบัติ ดังนั้นวิทยาลัยพยาบาลตำรวจ ควรเพิ่มระยะเวลาการฝึกอบรมภาคปฏิบัติจาก 8 สัปดาห์ เป็น 12 สัปดาห์ เพื่อให้พยาบาลได้เก็บเกี่ยวความรู้และประสบการณ์ตามวัตถุประสงค์ของหลักสูตรอย่างครบถ้วน

**คำสำคัญ** ศักยภาพ, การพยาบาลภาคสนาม

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1นักศึกษาหลักสูตรรัฐประสาศนศาสตร์ สาขาการบริหารงานตำรวจและชุมชน มหาวิทยาลัยขอนแก่น

2อาจารย์ที่ปรึกษาหลักสูตรรัฐประสาศนศาสตร์ สาขาการบริหารงานตำรวจและชุมชน มหาวิทยาลัยขอนแก่น

**Abstract**

This qualitative research was 1) To study the potential of the Field Nursing Course, Class 129 of the Police Nursing College, Police General Hospital, the Royal Thai Police in terms of knowledge, skills, characteristics and behavior of field nurses’ performance. 2) To find suggestions for improvement and development to be effective and quality continuously. the researcher has conducted interview with key informant of 10 police personnel who went through the training. The gained data then categorized by means of descriptive analysis and synthesis.

The research: the field nurses of class 129 are police personnel who took the training of Field Nursing Course of the Police Nursing College in order to assist people and render to them the lifestyle free of illness and danger of various kinds. After the training, the field nurses of class 129 showed potential and readiness in providing field nursing service to people at normal times, emergency hours and in times of disaster. In terms of knowledge, they were equipped with knowledge and understanding in the way they carry out their duties and the roles of field nurse. In terms of skills, the nurses could perform uncomplicated nursing tasks such as dispensary for common illnesses and personal hygiene. They can also perform specific nursing tasks such as palliative care as well as control and prevention of dengue fever and rabies. In terms of characteristics in their performance, the field nurses of class 129 show great responsibility towards their duties and possess a positive attitude towards their work in which they carry out their profession under the code of ethics and honesty. In the last aspect of behavior in their performance, it was found that the field nurses of class 129 reflect the desirable behavior expected in field nurses, namely dedicated leadership, professional determination with full ability, and enthusiasm to always learn and improve. The research’s difficulty meanwhile lies in the rather-short period for training compared to the field nursing work they were required to perform. It is then suggested that the Police Nursing College should extend the period for practical training from 8 to 12 weeks to ensure that the nurses can fully collect knowledge and experience following the course’ objective.

**Keyword**: Potentiality, field nursing

**1. บทนำ**

พยาบาลสนาม รุ่น 129 คือ ข้าราชการตำรวจที่ผ่านการฝึกอบรมในหลักสูตรวิชาการพยาบาลสนามของวิทยาลัยพยาบาลตำรวจ เพื่อทำหน้าที่ดูแลช่วยเหลือบุคคลให้มีสวัสดิภาพในการดำรงชีวิตที่ปราศจากการเจ็บป่วย และการได้รับอันตรายจากภัยอันตรายต่าง ๆ (วิทยาลัยพยาบาลตำรวจ, ม.ป.ป.) รวมทั้งรับมือกับผลกระทบที่เกิดจากเหตุการณ์นั้นๆได้ในเวลาอันรวดเร็ว อันจะนำไปสู่การเปลี่ยนแปลงที่ดีขึ้น (รัชนีบูล เศรษฐภูมิรินทร์, 2555) ซึ่งบุคลากรที่จะทำหน้าที่เป็นพยาบาลสนามได้ จะต้องเป็นแพทย์ พยาบาลวิชาชีพหรือผู้ที่ผ่านการอบรมหลักสูตรปฐมพยาบาลขั้นพื้นฐาน เพื่อทำการช่วยเหลือเบื้องต้นและขนย้ายผู้ป่วย (First Responder Curriculum) ไม่น้อยกว่า 40 ชั่วโมงและไม่เกิน 60 ชั่วโมง เพื่อให้มีความรู้ในการประเมินสถานการณ์และสภาพผู้บาดเจ็บ การปฐมพยาบาลขั้นต้น เคลื่อนย้ายผู้ป่วย และสามารถช่วยชีวิตผู้ป่วยขั้นพื้นฐานได้อย่างถูกต้อง โดยบุคลากรที่ผ่านการอบรมและขึ้นทะเบียนในระดับ Emergency Medical Responder (EMR) (สถาบันการแพทย์ฉุกเฉินแห่งชาติ (สพฉ.), 2561) การปฏิบัติการพยาบาล ที่จะเกิดการสร้างความรู้ใหม่หรือทฤษฎีสำหรับเป็นแนวปฏิบัติการพยาบาล เพื่อให้ผู้รับบริการได้รับบริการที่มีคุณภาพครอบคลุมกิจกรรมการพยาบาลทุกด้าน ทั้งในด้านการส่งเสริมสุขภาพ การป้องกันโรค การรักษาพยาบาลและการฟื้นฟูสภาพ รวมทั้งทำให้เกิดความเป็นอิสระในการปฏิบัติงาน และบทบาทของผู้ปฏิบัติงานด้านการพยาบาลมีความเด่นชัดขึ้น ผู้ปฏิบัติงานการพยาบาลต้องได้รับการส่งเสริมและพัฒนาศักยภาพการปฏิบัติงานอย่างเหมาะสม (ดาราวดี เมธนาวิน, 2552) การพัฒนาศักยภาพการทำงานของบุคลากร โดยกิจกรรมการเรียนรู้และการฝึกอบรม จะทำให้บุคลากรเกิดความรู้ ทักษะ คุณลักษณะ มีทัศนคติที่ดีในการปฏิบัติงาน และทำให้บุคลากรเกิดประสบการณ์และทักษะใหม่ๆ เพื่อให้สามารถปฏิบัติงานในตำแหน่งได้อย่างมีประสิทธิภาพ(มหาวิทยาลัยสุโขทัยธรรมาธิราช, 2554;
พิลักษณ์ระวี ระหว่างบ้าน, 2559) และสามารถตัดสินใจได้อย่างถูกต้องเมื่อเผชิญปัญหาในการให้การพยาบาลวินิจฉัยและวิเคราะห์การให้การพยาบาลอย่างมีเหตุผล (ฐานิกา บุษมงคล, 2555) เพราะผู้ปฏิบัติงานที่มีศักยภาพโดดเด่นเป็นปัจจัยหนึ่งที่มีความสำคัญยิ่งต่อความสำเร็จในการดำเนินงานขององค์การ สามารถนำพาองค์การไปสู่ความเป็นเลิศได้ ด้วยเหตุนี้องค์การภาครัฐและ เอกชน จึงให้ความสำคัญกับการพัฒนาผู้ปฏิบัติงานให้มีศักยภาพ เพราะผู้ปฏิบัติงานที่ศักยภาพจะนำพาองค์การให้บรรลุผลสำเร็จตามเป้าหมายที่กำหนด (โสภา อิสระณรงค์ พันธ์ และบุญใจ ศรีสถิตย์นรากูร, 2552)

การฝึกอมรมหลักสูตรวิชาการพยาบาลสนาม เป็นโครงการจัดทำขึ้นภายใต้ความร่วมมือของคณะกรรมการบริหารหลักสูตรวิชาการพยาบาลภาคสนามและหลักสูตรอื่น ๆ และฝ่ายสนับสนุน วิทยาลัยพยาบาลตำรวจ กับกองบัญชาการตำรวจตระเวนชายแดน และหน่วยงานอื่นในสังกัดสำนักงานตำรวจแห่งชาติ เมื่อปี พ.ศ. 2558 โดยมีวัตถุประสงค์เพื่อพัฒนาศักยภาพข้าราชการตำรวจให้มีความรู้ เจตคติ ทักษะที่ดี และถูกต้องด้านสาธารณสุข สามารถกระทำหรือปฏิบัติการพยาบาลที่ไม่ซับซ้อนและเฉพาะทางขั้นพื้นฐาน เพื่อช่วยเหลือผู้ป่วยหรือผู้บาดเจ็บ ทั้งในภาวะปกติและภาวะเจ็บป่วยกะทันหัน และเพื่อให้ข้าราชการตำรวจก้าวทันกับการเปลี่ยนแปลงอย่างเป็นพลวัตด้านสาธารณสุขที่ความซับซ้อนและมีการเปลี่ยนแปลงอย่างต่อเนื่อง อันจะทำให้ข้าราชการตำรวจสามารถนำความรู้จากการอบรมมาใช้เป็นแนวทางการสร้างมวลชนสัมพันธ์ โดยใช้บริการทางการแพทย์เป็นสื่อนำให้ประชาชนมีทัศนคติที่ดี มีความรัก ความศรัทธาต่อตำรวจและองค์กรตำรวจเพิ่มมากยิ่งขึ้น โดยใช้หลักสูตรการศึกษาวิชาพยาบาลสนาม ระยะเวลา 15 สัปดาห์ เริ่มทำการอบรมรุ่นแรกในเดือนกุมภาพันธ์ 2558 มีจำนวนผู้เข้ารับการอบรม 50 นาย ปัจจุบันมีข้าราชการที่ผ่านการฝึกอบรมแล้วจำนวน 200 นาย (สำนักงานตำรวจแห่งชาติ, 2560)

จากเหตุผลดังกล่าวข้างต้น ผู้วิจัยซึ่งผ่านการฝึกอบรมพยาบาลสนามรุ่นที่ 129 ของวิทยาลัยพยาบาลตำรวจ จึงมีความสนใจที่จะทำการวิจัยเรื่อง ศักยภาพการพยาบาลสนาม รุ่น 129 ของวิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ โดยมุ่งเน้นที่จะหาข้อค้นพบในด้านความรู้ ด้านทักษะ ด้านคุณลักษณะ และด้านพฤติกรรมการปฏิบัติงาน เพื่อนำผลที่ได้จากการวิจัยไปปรับปรุงและพัฒนาศักยภาพการพยาบาลสนาม รุ่น 129 ของวิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ ให้มีประสิทธิภาพและคุณภาพอย่างต่อเนื่อง เพื่อคุณภาพชีวิตที่ดีของผู้ป่วยและครอบครัว

**2. วัตถุประสงค์ของการวิจัย**

1. เพื่อศึกษาถึงศักยภาพการพยาบาลสนาม รุ่นที่129ที่ผ่านการฝึกอบรมจากวิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ

2. เพื่อหาข้อเสนอแนะแนวทางปรับปรุงและพัฒนาศักยภาพการพยาบาลสนาม รุ่น 129 ให้มีประสิทธิภาพและคุณภาพอย่างต่อเนื่อง

**3. ขอบเขตการวิจัย**

การวิจัยวิจัยเรื่องศักยภาพการพยาบาลสนาม วิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติผู้วิจัยมุ่งศึกษาด้านความรู้ในการปฏิบัติงานพยาบาลสนาม ด้านทักษะการปฏิบัติงานพยาบาลสนาม ด้านคุณลักษณะในการปฏิบัติงานพยาบาลสนามด้านศักยภาพในการปฏิบัติงานพยาบาลภาคสนามของข้าราชการตำรวจที่ผ่านการฝึกอบรมหลักสูตรวิชาการพยาบาลภาคสนามวิทยาลัยพยาบาลตำรวจโดยผู้ศึกษาใช้ระเบียบวิธีวิจัยเชิงคุณภาพ (QualitativeResearch) โดยการสัมภาษณ์แบบเชิงลึก (In-Depth Interview) โดยเก็บข้อมูลจากผู้ให้ข้อมูลที่สำคัญ

**4. นิยามศัพท์เฉพาะ**

4.1 **ศักยภาพ** ในการปฏิบัติงานของ Parry (1997) และ Tsaur and Lin (2004) ที่กล่าวว่า ศักยภาพ คือ ความรู้ ความสามารถหรือคุณสมบัติที่แฝงอยู่ในตัวบุคคลใดบุคคลหนึ่ง ซึ่งสามารถทำให้ปรากฏขึ้นได้ หากได้รับการพัฒนาหรือการกระตุ้น ศักยภาพของบุคคลควรประกอบด้วยทักษะ ดังนี้ (1) ความรู้ (2) ทักษะ (3) คุณลักษณะ (4) พฤติกรรมในการปฏิบัติงานพยาบาลสนาม ดังนี้

4.1.1 ความรู้ในการปฏิบัติงาน หมายถึง ความรู้ ความเข้าใจ ที่ข้าราชการตำรวจมีเกี่ยวกับการพยาบาลสนาม ซึ่งสามารถนำความรู้ ความสามารถนั้นมาใช้ในการกระทำหรือปฏิบัติการพยาบาลที่ไม่ซับซ้อน เพื่อช่วยเหลือและดูแลผู้ป่วยขั้นพื้นฐานได้ จนบรรลุตามวัตถุประสงค์

4.1.2 ทักษะการปฏิบัติงาน หมายถึง ความสามารถในการกระทำหรือปฏิบัติการพยาบาลที่ไม่ซับซ้อน เพื่อช่วยเหลือและดูแลผู้ป่วยขั้นพื้นฐาน โดยผ่านการเรียนรู้และปฏิบัติเป็นประจำสม่ำเสมอ จนเกิดความเชี่ยวชาญ ชำนาญในงานนั้น ๆ

4.1.3 คุณลักษณะในการปฏิบัติงาน หมายถึง สิ่งที่อยู่ภายในตัวบุคคล อันได้แก่ลักษณะนิสัย เจตคติ ทัศนคติ ความรู้สึกนึกคิด

4.1.4 ด้านพฤติกรรมการปฏิบัติงาน หมายถึง กิริยาอาการที่แสดงออกอันเป็นที่เห็นได้ชัดเจนเมื่อได้รับสิ่งเร้าจากทั้งภายนอกและภายใน

4.2 **การพยาบาลสนามวิทยาลัยพยาบาลตำรวจ** คือ โครงการฝึกอบรมหลักสูตรการพยาบาลภาคสนามที่จัดขึ้นโดยวิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ เพื่อพัฒนาศักยภาพข้าราชการตำรวจให้มีความรู้ เจตคติ ทักษะที่ดี และถูกต้องด้านสาธารณสุข สามารถกระทำหรือปฏิบัติการพยาบาลที่ไม่ซับซ้อนและเฉพาะทางขั้นพื้นฐาน เพื่อช่วยเหลือผู้ป่วยหรือผู้บาดเจ็บ ทั้งในภาวะปกติและภาวะเจ็บป่วยกะทันหัน และเพื่อให้ข้าราชการตำรวจก้าวทันกับการเปลี่ยนแปลงอย่างเป็นพลวัตด้านสาธารณสุขที่ความซับซ้อนและมีการเปลี่ยนแปลงอย่างต่อเนื่อง (สำนักงานตำรวจแห่งชาติ, 2560)

**5. ประโยชน์ที่ได้รับจากการวิจัย**

5.1 ทราบถึงศักยภาพพยาบาลสนาม รุ่น 129 ของวิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ

5.2 ได้ข้อเสนอแนะแนวทางปรับปรุงและพัฒนาศักยภาพการพยาบาลสนาม ของวิทยาลัยพยาบาลตำรวจ โรงพยาบาลตำรวจสำนักงานตำรวจแห่งชาติให้มีประสิทธิภาพและคุณภาพอย่างต่อเนื่อง เพื่อคุณภาพชีวิตที่ดีของผู้ป่วยและครอบครัวต่อไป

**6. กรอบแนวคิดที่ใช้ในการวิจัย**

การวิจัยเรื่องศักยภาพพยาบาลสนาม รุ่น 129 วิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติผู้ศึกษาได้ศึกษาแนวคิด เอกสาร และงานวิจัยที่เกี่ยวข้องแล้วนำแนวคิดเกี่ยวกับศักยภาพบุคลากร (Competency of Human) ของParry (1997) และ Tsaur และ Lin (2004) มาประยุกต์เป็นกรอบแนวคิดในการวิจัย ดังนี้

1. ภูมิหลังของผู้ให้ข้อมูลที่สำคัญ

2. ศักยภาพการพยาบาลสนาม มีองค์ประกอบดังนี้

2.1 ด้านความรู้ในการปฏิบัติงานพยาบาลสนาม

2.2 ด้านทักษะการปฏิบัติงานพยาบาลสนาม

2.3 ด้านคุณลักษณะในการปฏิบัติงานพยาบาลสนาม

2.4 ด้านการปฏิบัติงานพยาบาลสนาม

ศักยภาพพยาบาลสนาม รุ่น 129 วิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ

**ภาพที่ 1**แสดงกรอบแนวคิดในการวิจัยเรื่องศักยภาพพยาบาลสนาม รุ่น 129 ของวิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ

**7. วิธีดำเนินการวิจัย**

การวิจัยเรื่องนี้เป็นการวิจัยเชิงคุณภาพ (Qualitative Research) ผู้วิจัยเป็นผู้เก็บรวบรวมข้อมูลด้วยตนเอง ด้วยวิธีการสัมภาษณ์แบบเจาะลึก (In-depth Interview) การสร้างแนวคำถามสำหรับการสัมภาษณ์นี้ ผู้วิจัยได้จากการทบทวนวรรณกรรมที่เกี่ยวข้องกับการวิจัย แล้วนำมาประมวลเพื่อตั้งเป็นคำถามที่ใช้ในการสัมภาษณ์ นำเครื่องมือที่ผู้ศึกษาสร้างขึ้นให้อาจารย์ที่ปรึกษาตรวจสอบ ปรับแก้ ซึ่งคำถามมีดังนี้ ศักยภาพการพยาบาลสนาม รุ่นที่129 ที่ผ่านการฝึกอบรมจากวิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ เป็นอย่างไร โดยการสัมภาษณ์ผู้ให้ข้อมูลสำคัญ (Key-Informant) คือ ข้าราชการตำรวจที่ผ่านการอบรมในหลักสูตรวิชาการพยาบาลสนาม จำนวน 10 คน โดยการเลือกสุ่มตัวอย่างแบบเจาะจง (Purposive Sampling) ผู้วิจัยทำการจัดหมวดหมู่ข้อมูล เพื่อการวิเคราะห์และสังเคราะห์โดยวิธีการพรรณนา

7.1 การเก็บรวบรวมข้อมูล

การวิจัยเชิงคุณภาพ (Qualitative Research) ใช้แบบสัมภาษณ์เชิงลึกเป็นเครื่องมือในการเก็บรวบรวมข้อมูล ดังนี้

7.1.1 การศึกษาทบทวนวรรณกรรม แนวคิดทฤษฎีและงานวิจัยที่เกี่ยวข้องต่าง ๆ มาสร้างแบบสัมภาษณ์เชิงลึก โดยให้ครอบคลุมวัตถุประสงค์ที่ต้องการศึกษา

7.1.2 ผู้วิจัยได้นำเครื่องมือ คือ แบบสัมภาษณ์เชิงลึกดังกล่าว ให้ผู้เชี่ยวชาญตรวจสอบความถูกต้องว่าแบบสัมภาษณ์เชิงลึกนั้น ถูกต้อง ครบถ้วน ตรงประเด็นการศึกษาในครั้งนี้

7.1.3 เมื่อผู้เชี่ยวชาญตรวจสอบความถูกต้องแล้ว ผู้วิจัยได้นำแบบสัมภาษณ์ดังกล่าวไปทดสอบความเข้าใจ และเนื้อหาของแบบสัมภาษณ์ก่อนนำไปใช้จริง โดยการทดสอบเครื่องมือในการเก็บรวบรวมข้อมูลจากผู้ให้ข้อมูลสำคัญ 30 คน แบบสัมภาษณ์เชิงลึก ประกอบด้วย แนวคำถามดังนี้

7.1.3.1 ด้านภูมิหลังของผู้ให้ข้อมูลที่สำคัญ ได้แก่ เพศ อายุ ระดับการศึกษา รายได้ และ ตำแหน่ง, สังกัด

7.1.3.2 ศักยภาพการพยาบาลภาคสนามประกอบด้วย

1) ด้านความรู้ในการปฏิบัติงานพยาบาลภาคสนาม ได้แก่

1.1) เรื่องความรู้ความเข้าใจ

1.2) เรื่องความรู้ความสามารถมาใช้ในการปฏิบัติ

2) ด้านทักษะการปฏิบัติงานพยาบาลภาคสนาม ได้แก่

2.1) เรื่องการปฏิบัติการพยาบาลสนามที่ไม่ซับซ้อน

2.2) เรื่องการปฏิบัติการพยาบาลสนามเฉพาะทาง

3) ด้านคุณลักษณะในการปฏิบัติงานพยาบาลภาคสนาม ได้แก่

3.1) เรื่องนิสัย

3.2) เรื่องเจตคติ ทัศนคติ

3.3) เรื่องความรู้สึกนึกคิด

4) ด้านศักยภาพพฤติกรรมในการปฏิบัติงานพยาบาลภาคสนาม ได้แก่

4.1) เรื่องภาวะผู้นำ เชื่อมั่นในตนเอง กล้าแสดงออกในสิ่งที่เหมาะสม

4.2) ด้านความมุ่งมั่น ตั้งใจทำงาน ความกระตือรือร้น เต็มใจให้บริการสุขภาพ

4.3) เรื่องการใฝ่รู้ ศึกษาและค้นคว้าเพิ่มเติมอยู่เสมอ และการปรับปรุงและพัฒนาตนเองอย่างต่อเนื่อง

**8. การวิเคราะห์ข้อมูล**

ผู้ศึกษาเมื่อได้ดำเนินการเก็บรวบรวมข้อมูลที่ได้จากการสัมภาษณ์เชิงลึกและจากแบบสอบถามแล้ว ผู้ศึกษาจะทำการจัดหมวดหมู่ข้อมูล เพื่อการวิเคราะห์และสังเคราะห์ โดยใช้วิธีการพรรณนา วิเคราะห์เพื่อศึกษาให้ได้ศักยภาพและแนวทางพัฒนาศักยภาพของพยาบาลสนาม รุ่น 129 ของวิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ

**9. สรุปผลการวิจัย**

9.1 พยาบาลสนามรุ่น 129 วิทยาลัยพยาบาลตำรวจ จะมีศักยภาพในการปฏิบัติงานทั้งในด้านความรู้ ทักษะ คุณลักษณะ และพฤติกรรมในการปฏิบัติงานพยาบาลสนาม แต่ด้วยข้อจำกัดด้านระยะเวลาในการฝึกอบรมค่อนข้างสั้นเมื่อเทียบกับงานพยาบาลสนามที่ต้องปฏิบัติ โดยเฉพาะระยะเวลาในการฝึกอบรมภาคปฏิบัติ ที่โรงพยาบาลตำรวจ เพียง 8 สัปดาห์ จึงทำให้ผู้เข้ารับการฝึกอบรมพยาบาลสนามรุ่น 129 ส่วนใหญ่ต้องการเพิ่มระยะเวลาการฝึกภาคปฏิบัติให้มากขึ้น

9.2 ข้อเสนอแนะแนวทางปรับปรุงและพัฒนาศักยภาพการพยาบาลสนาม ให้มีประสิทธิภาพและคุณภาพอย่างต่อเนื่อง ควรให้การสนับสนุนให้มีการเรียนรู้ทางการพยาบาลแก่พยาบาลสนาม อย่างเต็มที่ เพื่อให้การเรียนรู้ภาคปฏิบัติมีประสิทธิภาพและเกิดประสิทธิผลสูงสุดแก่ผู้ป่วยหรือผู้บาดเจ็บ มากขึ้น และด้วยความหลากหลายด้านสังกัดของพยาบาลที่เข้ารับการฝึกอบรม จึงทำให้มีความคิด ความเชื่อ หรือแนวปฏิบัติงานที่แตกต่างกัน ดังนั้นหน่วยงานต้นสังกัด จึงควรมีการชี้แจงหรือประชาสัมพันธ์เกี่ยวกับวัตถุประสงค์หรือเป้าหมายของการฝึกอบรมหลักสูตรวิชาพยาบาลสนามให้มากขึ้น เพื่อสร้างความเข้าใจเกี่ยวกับงานพยาบาลสนามในทิศทางเดียวกัน

**10. อภิปรายผล**

**ศักยภาพพยาบาลสนาม รุ่น 129 ของวิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ** ข้อค้นคือ การพัฒนาศักยภาพข้าราชการตำรวจด้านการพยาบาลสนาม ด้วยหลักสูตรวิชาการพยาบาลสนาม ทำให้ข้าราชการตำรวจที่เข้ารับการฝึกอบรมมีความรู้และทักษะในการปฏิบัติงานพยาบาลสนามที่ไม่ซับซ้อนและงานพยาบาลเฉพาะทางอย่างถ่องแท้ จนนำไปสู่การปฏิบัติที่ถูกต้องเหมาะสม ทั้งในแง่การป้องกันไม่ให้เกิดโรค ดูแลรักษาให้โรคหายและหรือให้ผู้ป่วยหรือผู้บาดเจ็บมีคุณภาพชีวิตที่ดีขึ้น สรุปผลการศึกษาในด้านต่าง ๆ ตามวัตถุประสงค์ของการวิจัย ซึ่งสอดคล้องกับแนวคิดเกี่ยวกับศักยภาพบุคลากร (Competency of Human) ของParry (1997) และ Tsaur และ Lin (2004) และยังสอดคล้องตามแนวคิดของ Dubois และ Rothwell (2004 อ้างถึงใน นัทชา โสภาพร, 2559) ดังนี้

**10.1 ศักยภาพด้านความรู้ในการปฏิบัติงานพยาบาลสนาม** ซึ่งสอดคล้องกับแนวคิดเกี่ยวกับศักยภาพบุคลากร (Competency of Human) ของParry (1997) และ Tsaur และ Lin (2004) และยังสอดคล้องตามแนวคิดของ Dubois และ Rothwell (2004 อ้างถึงใน นัทชา โสภาพร, 2559) คือ พยาบาลสนาม รุ่น 129 วิทยาลัยพยาบาลตำรวจ มีความรู้ความเข้าใจในหลักการ วิธีปฏิบัติงาน และบทบาทหน้าที่ของพยาบาลสนาม ดังนี้

10.1.1 เรื่องหลักการและวิธีปฏิบัติงานพยาบาลสนาม พบว่า มีความรู้และความเข้าใจหลักการและวิธีปฏิบัติงานพยาบาลสนาม 4 ด้าน ได้แก่ 1) ด้านการปฐมพยาบาล เกี่ยวกับวิธีการและขั้นตอนการปฏิบัติในการปฐมพยาบาลผู้ที่มีบาดแผล ผู้ที่มีข้อเคล็ด ผู้ที่มีกระดูกหัก ผู้ที่หมดสติ และผู้ที่มีอาการช็อก 2) ด้านการพยาบาลพื้นฐาน เกี่ยวกับวิธีการและขั้นตอนในการปฏิบัติงานการพยาบาลพื้นฐานด้านการอนามัยส่วนบุคคล เช่น การทำความสะอาดผม การโกนหนวดโกนเครา การทำความสะอาดปากและฟัน วิธีการอาบน้ำผู้ป่วยบนเตียง วิธีการป้อนอาหารผู้ป่วย วิธีการตรวจชีพจร วิธีการเคลื่อนย้ายผู้ป่วยในหอผู้ป่วย วิธีการดูแลบาดแผล และวิธีการฉีดยา 3) ด้านเภสัชวิทยา เกี่ยวกับการใช้ยาที่ถูกกับโรค ปริมาณเหมาะสมกับผู้ป่วย และ 4) ด้านการเคลื่อนย้ายผู้ป่วย เกี่ยวกับวิธีการและขั้นตอนการเคลื่อนย้ายผู้ป่วย ณ จุดเกิดเหตุ และผู้ป่วยนอนเตียงที่ช่วยเหลือตัวเองไม่ได้

10.1.2 เรื่องบทบาทหน้าที่และการปฏิบัติงานของพยาบาลสนาม พบว่า รับรู้และเข้าใจในบทบาทหน้าที่และการปฏิบัติงานของพยาบาลสนาม 5 บทบาท ได้แก่ 1) บทบาทหน้าที่ในการประเมินภาวะผู้ป่วยให้ครอบคลุมทุกมิติ เช่น การเข้าใจภาวะความต้องการดูแลช่วยเหลือของผู้ป่วยหรือผู้บาดเจ็บด้านร่างกาย จิตใจ และสังคม ในด้านร่างกายเข้าใจภาวะอาการปวด ผอมแห้ง หายใจลำบาก คลื่นไส้ อาเจียน อ่อนแรงหรือเหนื่อยล้า ปากแห้ง ท้องผูก เป็นแผลหรือผื่นคันผู้ป่วยหรือผู้บาดเจ็บ ด้านจิตใจ เข้าใจภาวะซึมเศร้า ภาวะวิตกกังวล ภาวะสับสนของผู้ป่วยหรือผู้บาดเจ็บ ด้านสังคม เข้าใจสภาพแวดล้อมบทบาทหน้าที่ ความรักและความผูกพันของผู้ป่วยหรือผู้บาดเจ็บ 2) บทบาทหน้าที่ในการดูแลบรรเทาอาการและการปฐมพยาบาล การรับและส่งต่อผู้ป่วยให้ได้รับการดูแลอย่างเหมาะสมและต่อเนื่อง เช่น การให้ความช่วยเหลือเบื้องต้นแก่ผู้ที่ได้รับอุบัติภัยหรือเจ็บป่วยกะทันหัน เพื่อช่วยบรรเทาอาการของ ผู้ป่วยและช่วยให้ผู้ป่วยได้รับอันตรายน้อยลง ก่อนที่จะนำส่งโรง พยาบาลเพื่อให้แพทย์ทำการรักษาพยาบาลต่อไป 3) บทบาทหน้าที่ในการติดตามช่วยเหลือและดูแลผู้สูงอายุที่ไม่สามารถช่วยเหลือตนเองได้ อย่างเหมาะสมและต่อเนื่อง เช่น ติดตามช่วยเหลือและดูแลผู้สูงอายุที่ไม่สามารถช่วยเหลือตนเองได้หรือผู้ป่วยติดเตียง ให้ได้รับการดูแลอย่างถูกต้องเหมาะสม เกี่ยวกับการนอน และการรับประทานอาหาร เพื่อป้องกันและลดภาวะโรคแทรกซ้อนอื่น ๆ ที่อาจเกิดขึ้นกับผู้ป่วย
4) บทบาทหน้าที่ในการเตรียมความพร้อมในการให้บริการผู้ป่วยตลอดเวลา เช่น เตรียมความพร้อมของอุปกรณ์ทุกชนิดที่ให้บริการ เช่น อุปกรณ์เวชภัณฑ์สนามและวัสดุทางการแพทย์ ซึ่งอุปกรณ์ทุกชนิดจะต้องอยู่ในสภาพพร้อมใช้งาน มีความสะอาดเรียบร้อย และความพร้อมของพยาบาลสนามในการเคลื่อนย้ายผู้ป่วย ได้แก่ การแต่งกายสะอาด ไม่มีกลิ่นตัว ทรงผมตัดสั้น ไม่ไว้หนวดเครา ตัดเล็บสั้นสะอาด และให้บริการเคลื่อนย้ายผู้ป่วยด้วยความตั้งใจ ปลอดภัยกับผู้ใช้บริการทั้งภายในและภายนอก และ 5) บทบาทหน้าที่ในการสอนและให้คำแนะนำเกี่ยวกับงานพยาบาลสนามแก่ผู้ป่วย และบุคคลอื่นๆ ทั้งในครอบครัวชุมชนและองค์กรตำรวจ เช่น การสอนและให้คำแนะเกี่ยวกับการปฐมพยาบาลเบื้องต้น ระบบภายในร่างกาย การลำเลียงผู้ป่วย การดูแลและช่วยเหลือผู้ป่วยติดเตียง การช่วยฟื้นคืนชีพหรือการกู้ชีพ การใช้อุปกรณ์ทางการแพทย์ และการใช้ยาให้ถูกประเภทของโรค เป็นต้น

**10.2 ศักยภาพด้านทักษะในการปฏิบัติงานพยาบาลสนาม** ซึ่งสอดคล้องกับแนวคิดเกี่ยวกับศักยภาพบุคลากร (Competency of Human) ของParry (1997) และ Tsaur และ Lin (2004) และยังสอดคล้องตามแนวคิดของ Dubois และ Rothwell (2004 อ้างถึงใน นัทชา โสภาพร, 2559) คือ พยาบาลสนามสามารถปฏิบัติงานพยาบาลที่ไม่ซับซ้อน เช่น การจ่ายยารักษาโรคง่ายๆ ที่พบบ่อยและสามารถดูแลรักษาความสะอาดการอนามัยส่วนบุคคลได้ และสามารถปฏิบัติงานการพยาบาลเฉพาะทาง เช่น การพยาบาลแบบประคับประคอง เพื่อบรรเทาอาการเจ็บป่วย สามารถปฏิบัติงานด้านการควบคุมและป้องกันโรคไข้เลือดออก โรคพิษสุนัขบ้าได้ ดังนี้

10.2.1 เรื่องความสามารถปฏิบัติงานพยาบาลที่ไม่ซับซ้อน พบว่า สามารถปฏิบัติงานพยาบาลที่ไม่ซับซ้อนได้ ดังนี้ 1) การใช้ยาในการรักษาโรคง่าย ๆ ที่พบบ่อย เช่น ใช้ยาในการรักษาผู้ป่วยกรณีตัวร้อน กรณีผู้ป่วยมีอาการไอหรือไอมากจนรบกวนการพักผ่อน กรณีผู้ป่วยเจ็บหรือระคายคอ กรณีผู้ป่วยมีแผลถลอก ไม่ติดเชื้อ กรณีผู้ป่วยมีแผลฟกช้ำหรือข้อแพลงหรือปวดกล้ามเนื้อ และกรณีผู้ป่วยมีแผลที่เกิดจากแมลงสัตว์กัดต่อยได้ และ 2) สามารถดูแลรักษาความสะอาด และการอนามัยส่วนบุคคล เช่น การดูแลความสะอาด และการอนามัยส่วนบุคคลตัวผู้ให้บริการและผู้ป่วย ทั้งก่อนและหลังการพยาบาลผู้ป่วย เพื่อป้องกันการแพร่กระจายของเชื้อโรคได้

10.2.2 เรื่องความสามารถปฏิบัติงานพยาบาลเฉพาะทาง พบว่า สามารถปฏิบัติงานพยาบาลเฉพาะทางได้ ดังนี้ 1) การพยาบาลผู้ป่วยแบบประคับประคองเพื่อให้[อาการ](http://haamor.com/th/%E0%B9%82%E0%B8%A3%E0%B8%84-%E0%B8%AD%E0%B8%B2%E0%B8%81%E0%B8%B2%E0%B8%A3-%E0%B8%A0%E0%B8%B2%E0%B8%A7%E0%B8%B0)ผิดปกติต่าง ๆ ของผู้ป่วยหรือผู้บาดเจ็บบรรเทาลง เช่น การให้[ยาลดไข้](http://haamor.com/th/%E0%B8%A2%E0%B8%B2%E0%B8%A5%E0%B8%94%E0%B9%84%E0%B8%82%E0%B9%89/)กรณีผู้ป่วยมีไข้สูง การส่งต่อโรงพยาบาลกรณีบาดเจ็บรุนแรง การนำถุงกระดาษมาครอบปากและจมูกกรณีผู้ป่วยมีอาการหายใจเกิน การทำเฝือกชั่วคราวกรณีผู้ป่วยแขนหักและขาหักและ 2) **งานการ**ควบคุม ป้องกัน**โรคไข้เลือดออกและพิษสุนัขบ้า เช่น** การรณรงค์ประชาสัมพันธ์ให้ความรู้เรื่องโรคไข้เลือดออก และกำจัดต้นเหตุของการเกิดโรคไข้เลือดออกด้วยการพ่นหมอกควันเพื่อเฝ้าระวังและควบคุมความชุกของลูกน้ำยุงลาย และการรณรงค์ควบคุม ป้องกันโรคพิษสุนัขบ้า เพื่อเฝ้าระวังและควบคุมโรคพิษสุนัขบ้า ได้

**10.3 ศักยภาพด้านคุณลักษณะในการปฏิบัติงานพยาบาลสนาม** ซึ่งสอดคล้องกับแนวคิดเกี่ยวกับศักยภาพบุคลากร (Competency of Human) ของParry (1997) และ Tsaur และ Lin (2004) และยังสอดคล้องตามแนวคิดของ Dubois และ Rothwell (2004 อ้างถึงใน นัทชา โสภาพร, 2559) คือ มีความรับผิดชอบ คิดบวก และปฏิบัติงานภายใต้หลักจรรยาบรรณวิชาชีพ ซื่อสัตย์ สุจริต ดังนี้

10.3.1 เรื่องลักษณะนิสัยของพยาบาลสนาม พบว่า มีนิสัยที่ดีงาม ดังนี้ 1) รู้จักรับผิดชอบงานต่อหน้าที่และตรงเวลา เช่น ไม่ละทิ้งหน้าที่ ปฏิบัติงานที่ได้รับมอบหมายได้สำเร็จครบถ้วน และมักช่วยเหลืองานนอกเหนือจากงานที่ได้รับมอบหมาย ตามโอกาสอันสมควร และเป็นผู้ตรงต่อเวลา
2) รู้จักปรารถนาดี เอื้ออาทรและมีจิตใจเมตตาต่อผู้อื่น เช่น การให้บริการดูแลช่วยเหลือผู้ป่วยหรือผู้บาดเจ็บด้วยความอ่อนโยนนุ่มนวล ยิ้มแย้มแจ่มใส ใช้คำพูดที่สุภาพไพเราะ กระตือรือร้น เต็มใจให้บริการ เอาใจใส่ ไม่รังเกียจ และตอบสนองทันทีเมื่อขอร้อง 3) รู้จักสังเกต เช่น การสังเกตอาการหรือลักษณะความผิดปกติของผู้ป่วยหรือบาดเจ็บ เพื่อนำมาประเมินความต้องการและปัญหาสุขภาพของผู้ป่วยหรือบาดเจ็บ จากใบหน้า ดวงตา จมูก หู ปาก หน้าอก และผิวหนัง รวมถึงอารมณ์ของผู้ป่วย และ 4) เป็นผู้มีวุฒิภาวะทางอารมณ์ที่ดี เช่น การมีอารมณ์ดี อารมณ์ขันในขณะให้บริการดูแลช่วยเหลือผู้ป่วยหรือผู้บาดเจ็บ

10.3.2 เรื่องเจตคติและทัศนคติของผู้ปฏิบัติงานพยาบาลสนาม พบว่า มีเจตคติและทัศนคติต่อการปฏิบัติงานในเชิงบวก ดังนี้ 1) การปฏิบัติหน้าที่โดยไม่คำนึงถึงความแตกต่างด้านฐานะ ศาสนา เชื้อชาติ สังคม และการเมือง เช่น ให้การดูแลช่วยเหลือผู้ป่วยหรือผู้บาดเจ็บอย่างเท่าเทียม ไม่เลือกปฏิบัติ และไม่มีอคติ เพื่อให้ทุกคนได้รับบริการด้วยมาตรฐานเดียวกัน 2) การปฏิบัติหน้าที่ด้วยความเสียสละ เช่น การเสียสละเวลาส่วนตัวเพื่อทำงานเกี่ยวกับการให้บริการผู้ป่วยหรือผู้บาดเจ็บ การเสียสละในการจัดการกับสิ่งที่ไม่ค่อยน่าดูของผู้ป่วย เช่น อุจจาระ เลือด น้ำหนอง เป็นต้น 3) การปฏิบัติหน้าที่ด้วยทัศนะวิสัยที่เปิดกว้าง เช่น ใส่ใจทุกรายละเอียดในปัญหาด้านสุขภาพและสวัสดิภาพของผู้ป่วยหรือผู้บาดเจ็บ แล้วประเมินอาการและความต้องการทางการพยาบาลของผู้ป่วยหรือผู้บาดเจ็บ บนความเป็นจริง และ 4) การปฏิบัติหน้าที่ด้วยความคิดด้านบวก เช่น การยิ้มแย้มแจ่มใสและมีใบหน้าที่สดชื่น เมื่อต้องเผชิญกับภาวะความเครียด การโดนตำหนิถ้อยคำที่รุนแรงหรือตำหนิต่อหน้าผู้อื่น

10.3.3 เรื่องความรู้สึกนึกคิดของผู้ปฏิบัติงานพยาบาลสนาม พบว่า มีความรู้สึกนึกคิดที่ดีและให้ความสำคัญต่อจรรยาบรรณวิชาชีพ ซื่อสัตย์ สุจริต มีความสนใจในการพัฒนาตนเองเพื่อให้สามารถปฏิบัติงานได้อย่างเป็นผลดีดังนี้ 1) ต้องตระหนักถึงจรรยาบรรณวิชาชีพการพยาบาลสนามและการพิทักษ์สิทธิผู้ป่วย เช่น การปกป้องผู้ป่วยในขอบเขตหน้าที่ของตนในการพิทักษ์คุณค่าความเป็นมนุษย์ การไม่ให้มีการล่วงละเมิดศักดิ์ศรีและความเป็นส่วนตัวของผู้ป่วยหรือผู้บาดเจ็บ 2) ต้องปฏิบัติงานด้วยความซื่อสัตย์ สุจริต เช่น เก็บของมีค่าผู้ป่วยและคืนของผู้ป่วยอย่างครบถ้วน ไม่เรียกเก็บค่ารักษาพยาบาลอื่น ๆ เพิ่ม เมื่อทำการไม่ถูกต้องหรืออาจเป็นอันตรายต่อผู้ป่วยหรือผู้บาดเจ็บต้องแจ้งให้ผู้เกี่ยวข้องทราบ เพื่อให้การช่วยเหลือทันทีโดยไม่ปกปิด และ 3) ต้องตระหนักถึงพิษภัยของโรคภัยไข้เจ็บที่อยู่รอบตัว โดยต้องหมั่นศึกษาหาความรู้เกี่ยวกับโรคภัยไข้เจ็บที่อยู่ไกลตัว เช่น โรคไข้เลือดออก โรคพิษสุนัขบ้า และโรคไข้หวัดอยู่เสมอ เพื่อรับมือกับอาการเบื้องต้นของโรคได้อย่างทันท่วงที

**10.4 ศักยภาพด้านพฤติกรรมในการปฏิบัติงานพยาบาลสนาม** ซึ่งสอดคล้องกับแนวคิดเกี่ยวกับศักยภาพบุคลากร (Competency of Human) ของParry (1997) และ Tsaur และ Lin (2004) และยังสอดคล้องตามแนวคิดของ Dubois และ Rothwell (2004 อ้างถึงใน นัทชา โสภาพร, 2559) พบว่า มีพฤติกรรมที่พยาบาลสนามพึงมี คือ ภาวะผู้นำที่มุ่งมั่น ตั้งใจการปฏิบัติงานพยาบาลสนามอย่างเต็มกำลังความสามารถ ใฝ่รู้และพัฒนาตนเองอยู่เสมอ ดังนี้

10.4.1 เรื่องภาวะผู้นำ พบว่า มีพฤติกรรมที่แสดงออกถึงการเป็นผู้นำด้านการสื่อสารและการตัดสินใจแก้ไขปัญหา ดังนี้ 1) เป็นผู้นำที่กล้าสื่อสารกับคนอื่น เพื่อให้ความรู้ด้านการพยาบาลและการส่งเสริมสุขภาพ เช่น การสื่อสารกับผู้ป่วยหรือผู้บาดเจ็บ **ญาติผู้ป่วย ผู้ร่วมงาน** อย่างสุภาพ เพื่อให้คำปรึกษาและคำแนะนำเกี่ยวกับการพยาบาลและการส่งเสริมสุขภาพ และการสื่อสารกับผู้ที่เกี่ยวข้องอย่างเข้าใจ ถูกต้อง เพื่อการส่งต่อผู้ป่วยหรือผู้บาดเจ็บที่เหมาะสม และ 2) เป็นผู้นำที่กล้าตัดสินใจและแก้ไขปัญหาได้ เช่น การตัดสินใจเลือกวิธีการช่วยเหลือผู้ป่วยที่มีอาการลมชักด้วยผ้านุ่มสะอาดแทนการช้อนสอดเข้าไปในปากของผู้ป่วย เพื่อไม่ให้ผู้ป่วยกัดลิ้นตนเอง และการตัดสินใจส่งต่อผู้ป่วยยังโรงพยาบาลหรือโรงพยาบาลส่งเสริมสุขภาพตำบล (รพ.สต.) กรณีพบเจอเด็กที่หกล้มหัวแตกที่มีอาการรุนแรง

10.4.2 เรื่องความมุ่งมั่นในการปฏิบัติงานพยาบาลสนาม พบว่า มีพฤติกรรมที่แสดงออกถึงความมุ่งมั่นตั้งใจปฏิบัติงานอย่างเต็มกำลังความสามารถ ดังนี้ 1) มุ่งมั่นที่จะช่วยเหลือผู้ป่วยหรือผู้บาดเจ็บตลอดเวลา ด้วยการทำหน้าที่พยาบาลสนามด้วยความเพียรพยายาม ทุ่มเทกำลังกาย กำลังใจ เพื่อให้งานสำเร็จตามเป้าหมาย เช่น การพยายามฝึกปฏิบัติเช็ดตัว ช่วยพยุงนั่ง หรือการเปลี่ยนเสื้อผ้าให้ผู้ป่วย และ 2) มุ่งมั่นที่จะพัฒนาศักยภาพในการดูแลช่วยเหลือผู้ป่วยติดเตียง และผู้ป่วยฉุกเฉิน ด้วยการฝึกทบทวนทักษะการปฏิบัติการพยาบาลสนาม และพัฒนาความรู้ที่จะนำไปใช้ในการปฏิบัติงานการพยาบาลสนามเกี่ยวกับการดูแลช่วยเหลือผู้ป่วยติดเตียง และผู้ป่วยฉุกเฉิน อยู่เสมอ

10.4.3 เรื่องการใฝ่รู้และพัฒนาตนเองอย่างต่อเนื่อง พบว่า มีพฤติกรรมที่แสดงออกถึงความเพียรพยายามในการศึกษาหาความรู้เพื่อพัฒนาตนเองอยู่เสมอ ดังนี้
1) เพียรพยายามศึกษาหาความรู้ เพื่อติดตามทำความเข้าใจสาเหตุของโรคต่าง ๆ ที่เกิดขึ้น เช่นเพียรศึกษาหาสาเหตุของความเจ็บป่วย อาการ วิธีดูแลรักษา และวิธีป้องกันโรคอยู่เสมอ เพื่อก้าวตามให้ทันโรค และ 2) เพียรพยายามพัฒนาตนเอง ด้วยการแสวงหาความรู้จากแหล่งข้อมูลที่เชื่อถือได้จากหน่วยงานของรัฐที่เกี่ยวข้อง เช่น กระทรวงสาธารณะสุขที่ให้ข้อมูลอยู่ในกรมหรือกองหรือหน่วยงานหรือโรงพยาบาลผ่านทางเว็บไซต์ หรือเข้าร่วมกิจกรรมเกี่ยวกับงานพยาบาลที่หน่วยงานรัฐจัดขึ้น เพื่อแสวงหาและแลกเปลี่ยนความรู้ ฝึกทักษะ รวมทั้งพัฒนาตนเอง อย่างต่อเนื่องและสม่ำเสมอ

**11. ข้อเสนอแนะในการนำผลการวิจัยไปใช้**

จากข้อค้นพบที่ได้จากการวิจัยสามารถนำปรับปรุงและพัฒนาศักยภาพการพยาบาลสนาม รุ่น 129 ของวิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ ให้มีประสิทธิภาพและคุณภาพอย่างต่อเนื่อง เพื่อคุณภาพชีวิตที่ดีของผู้ป่วยและครอบครัว ดังนี้

1. วิทยาลัยพยาบาลตำรวจ ควรมีการติดตามและประเมินผลโครงการฝึกอบรมในหลักสูตรวิชาการพยาบาลสนามหลังเสร็จสิ้นโครงการอบรมทั้งในเชิงปริมาณและคุณภาพ เพื่อรวบรวมข้อมูลนำเสนอให้แก่ผู้ที่เกี่ยวข้องได้ทราบเพื่อให้สามารถนำผลประเมินมาใช้ในการวางแผนพัฒนาศักยภาพพยาบาลสนาม วิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ ในรุ่นต่อไป

2. หน่วยงานต้นสังกัดของพยาบาลสนาม ควรมีการชี้แจงหรือประชาสัมพันธ์เกี่ยวกับวัตถุประสงค์หรือเป้าหมายของการฝึกอบรมหลักสูตรวิชาพยาบาลสนามให้มากขึ้น เพื่อปรับความคิด ความเชื่อ และสร้างความเข้าใจในหลักสูตรวิชาการพยาบาลสนามให้เป็นไปในทิศทางเดียวกัน

**12. ข้อเสนอแนะในการวิจัยครั้งต่อไป**

1. วิทยาลัยพยาบาลตำรวจ ควรเพิ่มระยะเวลาการฝึกภาคปฏิบัติที่โรงพยาบาล จาก 8 สัปดาห์ เป็น 12 สัปดาห์ เพื่อให้พยาบาลสนามได้เก็บเกี่ยวประสบการณ์ตามวัตถุประสงค์ของหลักสูตร พยาบาลเกิดความมั่นใจในการปฏิบัติงานพยาบาลสนาม

2. โรงพยาบาลในสังกัดสำนักงานตำรวจแห่งชาติ หรือผู้เกี่ยวข้อง ควรให้การสนับสนุนให้มีการเรียนรู้ทางการพยาบาลแก่พยาบาลสนาม อย่างเต็มที่ เพื่อให้การเรียนรู้ภาคปฏิบัติมีประสิทธิภาพและเกิดประสิทธิผลสูงสุดแก่ผู้ป่วยหรือผู้บาดเจ็บ มากขึ้น

**13. เอกสารอ้างอิง**

1. ดาราวดี เมธนาวิน. (2552). **การพัฒนาศักยภาพบุคลากรทางการพยาบาล ในการสร้างงานวิจัยจากงานประจำโรงพยาบาลพะเยา จังหวัดพะเยา**. **วารสารกองการพยาบาล.** ปีที่ 36 ฉบับที่ 2,หน้า 46-55.

2. ฐานิกา บุษมงคล. (2555) **การสร้างมาตรฐานการพยาบาลตามแนวคิดของเมสัน.** วารสารวิทยาลัยบัณฑิตเอเซีย. ฉบับที่ 2 ปีที่ 1, หน้า 29-30

3. นัทชา โสภาพร. (2559). **ศักยภาพบุคลากรที่มีผลต่อคุณภาพการให้บริการของธุรกิจโรงแรมระดับ
3 ดาวในจังหวัดขอนแก่น**.วิทยานิพนธ์ปริญญาศิลปศาสตรมหาบัณฑิตสาขาวิชาการจัดการท่องเที่ยวและโรงแรม มหาวิทยาลัยมหาสารคาม.

4. มหาวิทยาลัยสุโขทัยธรรมาธิราช. (2554). **เอกสารการสอนชุดวิชาการจัดการโรงแรมและกลยุทธ์การจัดการโรงแรม**. นนทบุรี: สำนักพิมพ์ มหาลัยสุโขทัยธรรมาธิราช.

5.รัชนีบูล เศรษฐภูมิรินทร์. (2555) **ความเครียดและความแข็งแกร่งในชีวิตของนักศึกษาพยาบาลเผชิญในการฝึกปฏิบัติในหอผู้ป่วย.** วารสารวิทยาลัยบัณฑิตเอเซีย. ฉบับที่ 2 ปีที่ 1, หน้า 41-42

6. วิทยาลัยพยาบาลตำรวจ. (ม.ป.ป.**)**. **หลักสูตรวิชาการพยาบาลภาคสนาม ฉบับปรับปรุง พ.ศ. 2558**. วิทยาลัยพยาบาลตำรวจ โรงพยาบาลตำรวจ สำนักงานตำรวจแห่งชาติ.

7. สถาบันการแพทย์ฉุกเฉินแห่งชาติ (สพฉ.). (2561). **การฝึกอบรมการปฐมพยาบาลและช่วยปฏิบัติการแพทย์ขั้นพื้นฐาน**.
25 กุมภาพันธ์ 2561, จากhttp://register.niems.go.th/niEMS\_EDU/TNSFrontEnd/TNSTrainingPageAnnounce.aspx.

8. โสภา (ชูพิกุลชัย) ชปีลมันน์. (2544). **บุคลิกภาพกับการเป็นผู้นำที่มีจิตสำนึก.**วารสารราชบัณฑิตยสถาน, (26)1, 117-129.

9. สำนักงานตำรวจแห่งชาติ. (2560). **การฝึกอบรมหลักสูตรวิชาการพยาบาลภาคสนาม ประจำปีงบประมาณ 2560**. กรุงเทพฯ: สำนักงานตำรวจแห่งชาติ.

10. Parry, Scott. (1997). **Evaluating the Impact of Training**. Alexandria, Virginia : American Society for Training and Development.

11. Tsaur, S. H. and Y. C. Lin.(2004). Promoting service quality in tourist hotels: the role of HRM practices and service behavior. **Science Direct Tourism Management**, 25 : 471-481.